Järelmeetmed seoses Euroopa Parlamendi resolutsiooniga Euroopa Liidu avatud, tõhusa ja sõltumatu halduse kohta, vastu võetud komisjonis 4. oktoobril 2016
1.
Õiguskomisjon esitas resolutsiooni Euroopa Parlamendi kodukorra artikli 128 lõike 5, artikli 123 lõike 2 ja artikli 46 lõike 6 kohaselt
2.
Euroopa Parlamendi viitenumber: B8-0685/2016 / P8_TA-PROV(2016)0279
3.
Resolutsiooni vastuvõtmise kuupäev: 9. juuni 2016
4.
Teema: Euroopa haldusõigus
5.
Resolutsiooni ja selles esitatud nõudmiste lühianalüüs/hinnang:
Euroopa Parlament meenutab, et palus 15. jaanuari 2013. aasta resolutsioonis Euroopa Liidu toimimise lepingu artikli 225 kohaselt võtta ELi toimimise lepingu artikli 298 alusel vastu määrus Euroopa Liidu avatud, tõhusa ja sõltumatu halduse kohta, kuid sellele ei järgnenud komisjoni ettepanekut, ning kutsub nüüd komisjoni üles kaaluma parlamendi ettepanekut määruse võtmiseks ja palub komisjonil esitada seadusandlik ettepanek, mis lisada 2017. aasta tööprogrammi.
Resolutsioonile on lisatud 2013. aastal õiguskomisjonis asutatud töörühma koostatud määruse eelnõu, mis sisaldab haldusõigusi ja -kohustusi, mille kehtestamist parlament soovib.
6.
Vastus nõudmistele ja komisjoni võetud või kavandatavate meetmete ülevaade:
Euroopa Liidu halduse avatus, tõhusus ja sõltumatus on oluline ning komisjon on tänulik, et Euroopa Parlament selle teema tõstatas. Komisjon analüüsis hoolikalt parlamendi tehtud tööd ning jätkab tööd parlamendi ja muude institutsioonidega, et koos kõiki variante ja häid argumente kaaludes välja selgitada, kuidas me saaksime oma halduse toimimist parandada.
Komisjon on kindlalt nõuks võtnud tagada, et haldusaparaat oleks kodanike, ettevõtjate ja sidusrühmadega suheldes avatud, tõhus ja sõltumatu. Selleks on nii komisjonis kui ka teistes institutsioonides ja asutustes kindlalt paigas horisontaalsed eeskirjad, millest halduses lähtuda. Need hõlmavad näiteks hea halduse tava juhendi üldsätteid, samuti erinevaid personali- ja finantseeskirjade sätteid, andmekaitse- ja dokumentidele juurdepääsu sätteid ning veel palju muid sätteid. On oluline, et kehtivat korraldust vaadatakse pidevalt läbi, et võtta arvesse võimalikke aja jooksul toimuvaid muutusi.
Komisjon rõhutab ka, et halduskoormust aitaks vähendada ning avaliku halduse tulemuslikkust suurendada
 e-valitsuse teenuste potentsiaali ärakasutamine, samuti see, kui kasutatakse ELi läbipaistvusportaali, millega antakse kodanikele otsejuurdepääs teabele, mis võimaldab nende paremat informeeritust ja valmisolekut ELi otsustusprotsessi jälgimiseks ja selles osalemiseks.
Lisaks kohaldatavatele horisontaalsetele eeskirjadele ja tavadele suunavad ELi haldusaparaadi sisemist kultuuri ja igapäevast tööd hea halduse põhimõtted. Need põhimõtted hõlmavad seaduslikkust ja proportsionaalsust, toimikule juurdepääsu ning põhjendamise, võrdse kohtlemise ja mittediskrimineerimise kohustust, ajalist kindlust, õigust olla ära kuulatud ning keele kasutamisega seotud õigusi.
Komisjon analüüsib kõiki väidetava haldusomavoli juhtumeid ning üritab tehtud vigu parandada. Samuti vastab ta alati konstruktiivselt, kui Euroopa Ombudsmanil on tema tegevuse kohta küsimusi.
Kuna ELi hallatav tegevus on väga mitmekesine ja tavaliselt ühtlasi spetsiifiline, on ka halduses vaja valdkondlikke eeskirju. Sellise spetsiifilise tegevusega kokku puutuvate kodanike ja ettevõtjate jaoks tagatakse konkreetsed haldusõigused.
Komisjon ei ole praeguses etapis veendunud, et haldusõigust kodifitseeriva õigusakti kasutamise eelised ületaksid kulusid. Parlamendi ettepaneku kuuldavõtmine viiks uue õigusakti vastuvõtmiseni, kuid ei piirduks vaid sellega. Lisaks oleks vajalik ka väga ulatuslik ELi kehtivate õigusaktide läbivaatamine. Isegi täie hoole ja proportsionaalsuse juures tekitaks kodifitseerimine tõenäoliselt probleeme üld- ja erieeskirjade piiritlemisel, mis kindlasti ei teeks asjaomaste kodanike ega ettevõtjate jaoks õiguskeskkonda selgemaks ega kohtuvaidlusi hõlpsamaks.
Seeläbi kaoks ka konkreetsete vajadustega kohanemiseks nõutav paindlikkus. Need väljakutsed ja probleemid on märkimist leidnud ka parlamendi esitatud määruse eelnõus. Tekstis ei ole nimetatud kehtiva õiguse puudujääke ja ebakõlasid ning seetõttu ei tule välja, mis põhjusel on proportsionaalne asuda neid kõrvaldama horisontaalsete seadusandlike lahenduste ettepanekuga. Samuti ei hinnata selles esitatud sätete konkreetseid mõjusid.
Kuigi kinnitatakse, et tekst ei piiraks liidu eriõigusaktidest juba tulenevaid eeskirju ja õigusi, ei sätestata õiguslikku mehhanismi, millega tagada üld- ja erieeskirjade selge piiritlemine. Pigem näib, et eeldatakse ka edaspidi juhtumipõhise analüüsi kohaldamist. Samuti on õhus küsimus, kuidas määrata kindlaks institutsioonide ja asutuste haldustegevus, mille suhtes need uued eeskirjad kohalduksid.
Selle asemel, et otsustada kodifitseerimise ja seega ülimalt keeruka ning kaheldava lisaväärtusega ülesande kasuks, on komisjon seda meelt, et me peaks ka edaspidi käsitlema ilmnevaid konkreetseid probleeme, analüüsima nende algpõhjuseid ja seejärel rakendama vajalikku laadi meetmeid.
_________
� Vt komisjoni „Euroopa e-valitsuse tegevuskava 2016–2020“.

